আবাসের টাকা দেওয়ার ক্ষেত্রে কেন্দ্রের শর্ত মানা হবে না: মুখ্যমন্ত্রী

কলকাতা: কেন্দ্রের শর্ত মেনে নয়, আবাস যোজনার (Awas Yojana Money) বাড়ি দেওয়া হবে ‘মানবিক’ দৃষ্টিভঙ্গিতে। মঙ্গলবার নবান্নে উচ্চ পর্যায়ের বৈঠকে মন্ত্রীদের সাফ জানিয়ে দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)।

দুর্নীতির অভিযোগ তুলে আবাস যোজনার টাকা কেন্দ্র বন্ধ করে দেয়। আবাসের টাকা নিয়ে বারবার সরব হয়েছে তৃণমূল। রাজ্য শাসকদলের অভিযোগ, কেন্দ্রীয় সরকার সাধারণ মানুষের লক্ষ লক্ষ টাকা আটকে রেখেছে। শাসকদলের তরফে এ নিয়ে বারবার দিল্লিতে দরবার করা হলেও কাজের কাজ হয়নি। আবাসের টাকা মেলেনি। ভোটের আগে মুখ্যমন্ত্রী আগেই ঘোষণা করেছিলেন, ডিসেম্বরের মধ্যে থেকে রাজ্য সরকার এই টাকা দেবে। একশো দিনের কাজের টাকাও দিয়ে দেওয়া হবে বলে ঘোষণা করা হয়।

আরও পড়ুন: দীপাবলিতে কালীঘাট-দক্ষিণেশ্বর যাবেন? চলবে বিশেষ মেট্রো

মঙ্গলবার কৃষি দফতর ও পঞ্চায়েত দফতরকে নিয়ে বৈঠকে বসেন মমতা বন্দ্যোপাধ্যায়। এদিন বৈঠকে উপস্থিত ছিলেন রাজ্যের পঞ্চায়েতমন্ত্রী প্রদীপ মজুমদার এবং কৃষিমন্ত্রী শোভনদেব চট্টোপাধ্যায়। বৈঠকেই মুখ্যমন্ত্রী জানিয়েছেন, কেন্দ্রের শর্ত অনুযায়ী নয়, আবাসের বাড়ি দেওয়ার ক্ষেত্রে রাজ্য সরকারের দৃষ্টিভঙ্গি হবে মানবিক। বাংলা আবাস প্রকল্পের জন্য কেন্দ্রীয় শর্ত লাগু করা হবে না।